**ΣΥΜΒΟΛΗ ΣΤΟΝ ΠΡΟΣΥΝΕΔΡΙΑΚΟ ΔΙΑΛΟΓΟ**

**Για το ΣΥΡΙΖΑ - Προοδευτική Συμμαχία, με λογισμό και γνώση, αλλά αυτό δεν μπορεί να γίνει ερήμην του μέλλοντός μας**

- Ο ΣΥΡΙΖΑ έγινε κυβέρνηση -πόλος εξουσίας- όταν στο 1ο Συνέδριό του διακήρυξε διά του Προέδρου του Αλέξη Τσίπρα (10/7/2013) ότι ο ΣΥΡΙΖΑ «θέλει, ξέρει και μπορεί να αναλάβει την ευθύνη της μεγάλης ανατροπής και την ευθύνη για την ανοικοδόμηση της πατρίδας μας».

- Σήμερα, περίπου 8,5 χρόνια μετά, η σταθεροποίησή του ως πόλου εξουσίας, αλλά και η κυβερνητική εμπειρία των 4,5 χρόνων είναι μία σπουδαία παρακαταθήκη στην ιστορία του λαϊκού κινήματος και της εκπροσώπησης των αδύναμων κοινωνικά και οικονομικά στρωμάτων, κόντρα στις επιλογές και τις επιθυμίες της κρατικοδίαιτης παρασιτικής ολιγαρχίας που λυμαίνεται τη χώρα.

- **Πλέον** **κινούμαστε σε προεκλογική (όχι μόνο προσυνεδριακή) τροχιά και αν κάτι έχει άμεσα ανάγκη ο ΣΥΡΙΖΑ - Προοδευτική Συμμαχία είναι ένα σαφές, κοστολογημένο, απόλυτα αξιόπιστο κυβερνητικό πρόγραμμα, που να δίνει ρεαλιστική διέξοδο στα προβλήματα και τις αγωνίες των πολλών.**

Χρειάζεται ένα **συμπεριληπτικό, κοινωνικό πρόγραμμα καταπολέμησης των ανισοτήτων σε όλα τα επίπεδα, που θα απευθύνεται στη μεγάλη πλειοψηφία της κοινωνίας και κυρίως στα μεσαία και λαϊκά στρώματα που φτωχοποιούνται και περιθωριοποιούνται οικονομικά και κοινωνικά** από τις ακραία νεοφιλελεύθερες επιλογές της κυβέρνησης της Νέας Δημοκρατίας.

**Αν η αριστερή προοδευτική πρόταση δεν καταφέρει δώσει πειστικές απαντήσεις στις ανάγκες των πολλών, ο δεξιός λαϊκισμός (και ό,τι αυτός συνεπάγεται) καραδοκεί** (π.χ. οι Ναζί κέρδισαν εκλογές το 1932, η Χρυσή Αυγή, που σηκώνει κεφάλι ξανά, χρηματοδοτήθηκε από εφοπλιστές και ολιγάρχες, βρίσκοντας όμως πρόσφορο έδαφος στη χειμαζόμενη από φτώχεια κοινωνία).

- Ναι, **το πρόβλημα είναι ο καπιταλισμός και οι συστημικές κρίσεις**, αλλά μέχρι να συνδιαμορφώσουμε την πλατιά κοινωνική - πολιτική αντικαπιταλιστική διεθνή συμμαχία που χρειαζόμαστε για την ανατροπή του, **πρέπει να διασφαλίσουμε εδώ, στη χώρα μας, ότι οι άνθρωποι θα έχουν δουλειά, αξιοπρεπείς μισθούς, θα απολαμβάνουν δωρεάν τα δημόσια αγαθά της Υγείας και της Παιδείας, Ότι τα οφέλη από την τεχνολογική πρόοδο θα αμβλύνουν και δεν θα οξύνουν τις κοινωνικές ανισότητες, ότι η Δημοκρατία και η ισονομία δεν θα είναι κενό γράμμα, ότι οι φόροι μας θα πιάνουν τόπο, σε ένα κράτος αποτελεσματικό και φιλικό για τον πολίτη, ότι η προστασία του περιβάλλοντος θα είναι ύψιστη προτεραιότητα.**

**ΓΙΑ ΤΟ ΚΑΤΑΣΤΑΤΙΚΟ**

- Ναι**, ο ΣΥΡΙΖΑ - Προοδευτική Συμμαχία θέλει να αλλάξει την κοινωνία, αλλά αυτό δεν μπορεί να γίνει ερήμην της κοινωνίας. Θα αλλάξει την κοινωνία, με δημοκρατία και ελευθερία, μαζί με την πλειοψηφία της κοινωνίας.** Οφείλει να την ακούει, να την εκφράζει κοινωνικά και ταξικά μεροληπτικά και να την πείσει ότι ένας άλλος κόσμος είναι εφικτός.

- **Η ταξική πάλη δεν είναι μόνον μακροσκελείς θεωρητικές αναλύσεις, είναι πρώτα απ' όλα αναμέτρηση στο πραγματικό κοινωνικό πεδίο, στη δουλειά, στα σωματεία, στην Αυτοδιοίκηση, στις πάσης φύσεως συλλογικότητες, στο δημόσιο χώρο, όπου οι άνθρωποι συναντιούνται - μοιράζονται - εκφράζονται - επικοινωνούν - αλληλεπιδρούν.**

- Η αυταρχική μεταδημοκρατία ως δυνητική απειλή είναι ήδη εγκατεστημένη στις συνειδήσεις πολλών και αυτό αποτυπώνεται εύγλωττα στο διάχυτο κοινωνικό συντηρητισμό, στην ατομικιστική αναδίπλωση, στα υψηλά ποσοστά αποχής από τις πάσης φύσεως εκλογικές αναμετρήσεις, αλλά και εντός του ΣΥΡΙΖΑ - Προοδευτική Συμμαχία με περιορισμένη την άμεση συμμετοχή μελών στις διαδικασίες του και με «άτυπες» οργανωμένες ομάδες να λειτουργούν ως κόμμα μέσα στο κόμμα, με συντονιστικά ενδιάμεσα όργανα να συμπεριφέρονται ως καθοδηγητικά κ.ά.

- **Η πρόταση του προέδρου του ΣΥΡΙΖΑ - Προοδευτική Συμμαχία, Αλέξη Τσίπρα, για την ανάδειξη του προέδρου αλλά και της ΚΕ με καθολική ψηφοφορία, η θέσπιση εσωκομματικών δημοψηφισμάτων για μείζονα πολιτικά ζητήματα, η ενεργοποίηση περιφερειακών οργάνων, η θέσπιση Εθνικού Συμβουλίου, το πλαφόν στις θητείες, είναι καταστατικές αλλαγές προς τη σωστή κατεύθυνση.** Συμπληρωματικά επίσης -με γνώμονα την Δημοκρατία αλλά και την αποτελεσματικότητα- θα πρέπει να υπάρχουν και άλλες μέριμνες.

**ΠΡΟΤΕΙΝΟΥΜΕ:**

- **Εκλογή των μελών της ΚΕ ανά Περιφέρεια**, ώστε να αποφευχθούν φαινόμενα αθηνοκεντρισμού και «star system», με γνώμονα την παρουσία τους και τη συνεισφορά τους στις τοπικές κοινωνίες.

-Για να αποφευχθεί οποιαδήποτε **σύγκρουση προσωπικών συμφερόντων μεταξύ αιρετών στελεχών του κόμματος και πάσης φύσεως επαγγελματικών στελεχών που θα είναι συγχρόνως σε θέσεις ευθύνης, καλύτερα να ισχύσει το πλήρες ασυμβίβαστο σε αυτές τις δυο κατηγορίες κομματικών μελών.**

- Δυνατότητα καταβολής συνδρομών των μελών ηλεκτρονικά για όσα μέλη το επιθυμούν.

- **Πλήρης ανάπτυξη του isyriza**, ώστε να καταστεί ένα ολοκληρωμένο πανελλαδικό εργαλείο διαβούλευσης και ανταλλαγής απόψεων.

- **Αναβάθμιση της λειτουργίας των τμημάτων του κόμματος σε πανελλαδικό επίπεδο,** με ταυτόχρονη ενιαία θέσπιση των κανόνων λειτουργίας τους από τη νέα ΚΕ.

Το κόμμα oφείλει στον εαυτό του να έχει συγκροτημένα ενιαίο λόγο, να είναι ΣΥΜΠΑΓΕΣ, για να υπηρετήσει το συμφέρον του ελληνικού λαού και να ενσαρκώσει την προσδοκία του πως η δεύτερη φορά ΑΡΙΣΤΕΡΑ -ανόρθωση της χώρας μετά την καταστροφική σύμπραξη ΝΔ - κρατικοδίαιτων ολιγαρχών - καρτέλ, θα είναι εφικτή και αποτελεσματική και η διακυβέρνηση της χώρας αληθινή και μόνιμη έξοδος από την κρίση σε κάθε επίπεδο της κοινωνίας.

**Τα μέλη της ΟΜ ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ 5ης Δ.Κ. Αθήνας (Πατήσια - Λαμπρινή - Ριζούπολη)**

Αγανίδης Δ., Αγγέλικα Ε., Αικατερινίδη Ν., Αθανασάκης Μ., Αμπατσίδης Γ., Αυγούστου Β., Βαλσαμάκης Κ., Βασιλειάδης Γ., Βεντουρής Ε., Βυθούλκας Δ., Δουμίτσα Ν., Ζαρίφη Μ., Ζούκας Θ., Θωμόπουλος Α., Καλατζής Ν., Καρτελιά Μ., Κατσίμπαλης Γ., Κεφαλά Ξ., Κόκλας Χ., Κολοβός Γ., Κουτσιούκης Α., Λεβεντούρη Α., Λεβεντούρη Χρ., Μαραγκού Α., Μάρκου Π., Μπακάλης Γ., Μπριλλάκης Κ., Νικολέτζος Α., Νικολόπουλος Κ., Ξανθόπουλος Ι., Ξενίδου Μ., Παλαντζάς Β., Παπαλιάκος Στ., Παπαπέτρου Φ., Πεταλά Β., Σαμαράς Υ., Σαμαρά Ε., Σαμαρά Ι., Σαρρής Γ., Τζελά Κ., Χριστοφοράτος Δ., Χριστοφοράτου Α.

**ΜΑΡΤΙΟΣ 2022**